«Χρόνια πολλά στον Αλέξη Τσίπρα και τους ΣΥΡΙΖΑ-ΑΝΕΛ» με αφορμή την Πρωταπριλιά στέλνει στη συνέντευξή του στο ΑΠΕ-ΜΠΕ ο εκπρόσωπος Τύπου της Νέας Δημοκρατία, Βασίλης Κικίλιας, λέγοντας χαρακτηριστικά «έχουν πει τόσα ψέματα που ντράπηκαν οι λέξεις».

Ο κ. Κικίλιας, αναφερόμενος στην αξιολόγηση υποστηρίζει ότι «με αυτή την κυβέρνηση κανένας δεν μπορεί να είναι σίγουρος για τίποτα» διευκρινίζοντας, ωστόσο, «ότι εάν δεν κλείσει η αξιολόγηση η χώρα θα συρθεί σε τραγικό αδιέξοδο με ανυπολόγιστες συνέπειες».

Οπως αναφέρει, «η καθυστέρηση έχει προκαλέσει τεράστιο κόστος στην κοινωνία και την οικονομία και οι καταστάσεις που ζούμε θυμίζουν μέρες του 2015. Επιστροφή στην ύφεση, εκροή καταθέσεων, εσωτερική στάση πληρωμών, αύξηση των ληξιπρόθεσμων οφειλών προς το Δημόσιο, αύξηση των ανέργων, ασφυξία στην αγορά. Βούλιαξαν την Ελλάδα στην αβεβαιότητα και την ανασφάλεια.»

Ερωτηθείς εάν «οι ευθύνες για την καθυστέρηση είναι αποκλειστικά της κυβέρνησης», σχολιάζει ότι «η διαπραγμάτευση ΣΥΡΙΖΑ πρέπει να διδάσκεται στα πανεπιστήμια», ξεκαθαρίζει, ωστόσο, ότι «έχουν ευθύνες και οι δανειστές για τις υπερβολικές τους αξιώσεις». Αναφέρερει χαρακτηριστικά:

«Η διαπραγμάτευση ΣΥΡΙΖΑ πρέπει να διδάσκεται στα πανεπιστήμια ως παράδειγμα προς αποφυγήν. Ψέματα, καθυστερήσεις και αιμορραγία της ελληνικής οικονομίας. Κορωνίδα της κοροϊδίας να μιλάει ο κ. Τσίπρας για το ευρωπαϊκό κεκτημένο. Το ελληνικό κεκτημένο της δημόσιας περιουσίας που παραδόθηκε για 99 χρόνια μέσω του Υπερταμείου πού πήγε;

Δεν υπάρχει καμία αμφιβολία ότι τον λογαριασμό θα πληρώσουν οι Έλληνες. Κυρίως η μεσαία τάξη, οι αδύναμοι και οι άνεργοι. Όσο για τους ελεύθερους επαγγελματίες, αυτοί στα μάτια της κυβέρνησης είναι ταξικοί εχθροί και υπερφορολογούνται για να διορίζονται και να πληρώνονται οι κομματικοί εγκάθετοι.»

Κατά τα λοιπά, ο εκπρόσωπος Τύπου της ΝΔ, επαναλαμβάνει, στη συνέντευξή του στο ΑΠΕ-ΜΠΕ, ότι η ΝΔ δεν πρόκειται να ψηφίσει κανένα μέτρο, «δεν είμαστε δεκανίκι κανενός» λέει και διευκρινίζει ότι «δεν υπήρξε και δεν υπάρχει καμία παρέμβαση από κανέναν για να ψηφίσει η ΝΔ τα μέτρα ΣΥΡΙΖΑ».

Στην ερώτηση αν, αναφορικά με τα εργασιακά, «συμφωνεί με τον πρωθυπουργό που διαμηνύει στις απαιτήσεις των δανειστών ότι δεν θα ψηφίσει εργασιακό μεσαίωνα», ο Βασίλης Κικίλιας απαντά ότι «για πρώτη φορά στην Ελλάδα οι θέσεις μερικής απασχόλησης είναι περισσότερες από τις θέσεις πλήρους απασχόλησης», προσθέτοντας πως «πρόκειται για "επίτευγμα" της κυβέρνησης ΣΥΡΙΖΑ».

Τέλος, αναφερόμενος στη ΔΕΗ και στο τι πιστεύει η ΝΔ ότι πρέπει να γίνει, ο εκπρόσωπος Τύπου του κόμματος, υποστηρίζει ότι «υπάρχουν τεράστιες ευθύνες σε επιχειρησιακό αλλά και σε πολιτικό επίπεδο» και δηλώνει ευθέως ότι «οι ευθύνες αυτές θα αναζητηθούν».